 Luka 3 IBhayibheli Elikuyi-Internet INguqulo Yezwe Elisha3 Ngonyaka weshumi nanhlanu wokubusa kukaTiberiyu Khesari, lapho uPontiyu Pilatu engumbusi waseJudiya, uHerode engumbusi wesifunda waseGalile, kodwa uFiliphu umfowabo engumbusi wesifunda wezwe lase-Itureya nelaseTrakhoniti, uLisaniya engumbusi wesifunda wase-Abhilene, 2 ezinsukwini zompristi omkhulu u-Anase nezikaKayafase, kwafika isimemezelo sikaNkulunkulu kuJohane indodana kaZakariya ehlane. 3 Ngakho waya kulo lonke izwe elizungeze iJordani, eshumayela ngokubhapathizwa njengesibonakaliso sokuphenduka ngenjongo yokuthethelelwa izono, 4 njengoba nje kulotshiwe encwadini yamazwi ka-Isaya umprofethi: Lalela! Kukhona omemezayo ehlane ethi, Lungisani indlela kaJehova, yenzani izindlela zakhe ziqonde. 5 Zonke izindonga kumelwe zigcwaliswe, kuhlelenjwe zonke izintaba namagquma, futhi amagwingci kumelwe abe yizindlela eziqondile nezindawo ezimagebhugebhu zibe yizindlela ezihlelenjiwe; 6 yonke inyama iyobona indlela kaNkulunkulu yokusindisa. 7 Ngakho-ke wathi ezixukwini ezaziphuma zizobhapathizwa nguye: Nzalo yezinyoka, ngubani onixwayisé ukuba nibalekele ulaka oluzayo? 8 Ngakho-ke thelani izithelo ezifanela ukuphenduka. Ningalingi nithi ngaphakathi kwenu, Ubaba wethu ngu-Abrahama. Ngoba ngithi kini uNkulunkulu unamandla okuvezela u-Abrahama abantwana kula matshe. 9 Ngempela, imbazo isibekiwe kakade empandeni yemithi; ngakho-ke, yonke imithi engatheli izithelo ezinhle izogawulwa iphonswe emlilweni. 10 Izixuku zambuza: Khona-ke, yini okufanele siyenze? 11 Waphendula wathi kuzo: Umuntu onezingubo zangaphansi ezimbili makahlanganyele nomuntu ongenayo neyodwa, nalowo onokudliwayo makenze okufanayo. 12 Ngisho nabathelisi beza bezobhapathizwa, futhi bathi kuye: Mfundisi, kufanele senzeni na? 13 Wathi kubo: Ningafuni lutho ngaphezu kwesilinganiso sentela. 14 Abasenkonzweni yempi bambuza: Thina-ke kufanele senzeni? Wathi kubo: Ningakhathazi muntu noma nibeke umuntu icala lamanga, kodwa yaneliswani ngenikulungiselelwe. 15 Manje njengoba abantu babelindele futhi bonke bezindla ezinhliziyweni zabo ngoJohane bethi: Kungenzeka yini mhlawumbe ukuthi unguKristu na? 16 uJohane waphendula, wathi kubo bonke: Mina, nginibhapathiza ngamanzi; kodwa uyeza onamandla kunami, omchilo wezimbadada zakhe ngingakufanelekele ukuwuthukulula. Uzonibhapathiza ngomoya ongcwele nangomlilo. 17 Ifosholo lakhe lokwela lisesandleni sakhe ukuze ahlanze isibuya sakhe ngokuphelele futhi abuthele ukolweni enqolobaneni yakhe, kodwa amakhoba uyowashisa ngomlilo ongacimeki. 18 Ngakho-ke wabanikeza nezinye izeluleko eziningi futhi waqhubeka ememezela izindaba ezinhle kubantu. 19 Kodwa uHerode umbusi wesifunda, ngenxa yokuthi wayemsola ngokuphathelene noHerodiya umkamfowabo nangokuphathelene nazo zonke izenzo ezimbi uHerode ayezenzile, 20 wanezela nalokhu kuzo zonke lezo zenzo: wavalela uJohane etilongweni. 21 Manje lapho bonke abantu sebebhapathiziwe, uJesu naye wabhapathizwa, futhi njengoba ayethandaza, izulu lavuleka 22 nomoya ongcwele usesimweni sejuba, wehlela phezu kwakhe, kwavela izwi ezulwini lithi: Wena uyiNdodana yami ethandekayo; ngikwamukele. 23 Ngaphezu kwalokho, lapho uJesu eqala umsebenzi wakhe, wayeneminyaka engaba ngamashumi amathathu ubudala, kukholelwa ukuthi uyindodanakaJosefa,indodana kaHeli, 24 indodana kaMathati,indodana kaLevi,indodana kaMeliki,indodana kaJanayi,indodana kaJosefa, 25 indodana kaMatathiya,indodana ka-Amose,indodana kaNahume,indodana ka-Eseli,indodana kaNagayi, 26 indodana kaMahati,indodana kaMatathiya,indodana kaSemeyini,indodana kaJoseki,indodana kaJoda, 27 indodana kaJowanani,indodana kaResa,indodana kaZerubhabhele,indodana kaSheyalitiyeli,indodana kaNerayi, 28 indodana kaMeliki,indodana ka-Adi,indodana kaKosamu,indodana ka-Elimadamu,indodana ka-Eri, 29 indodana kaJesu,indodana ka-Eliyezeri,indodana kaJorimi,indodana kaMathati,indodana kaLevi, 30 indodana kaSimeyoni,indodana kaJuda,indodana kaJosefa,indodana kaJonamu,indodana ka-Eliyakimi, 31 indodana kaMeleya,indodana kaMena,indodana kaMathata,indodana kaNathani,indodana kaDavide, 32 indodana kaJese,indodana ka-Obede,indodana kaBhowazi,indodana kaSalmoni,indodana kaNaheshoni, 33 indodana ka-Aminadaba,indodana ka-Arani,indodana kaHezironi,indodana kaPherezi,indodana kaJuda, 34 indodana kaJakobe,indodana ka-Isaka,indodana ka-Abrahama,indodana kaThera,indodana kaNahori, 35 indodana kaSerugi,indodana kaRehu,indodana kaPhelege,indodana ka-Ebhere,indodana kaShela, 36 indodana kaKayinani,indodana ka-Arpakishade,indodana kaShemi,indodana kaNowa,indodana kaLameka, 37 indodana kaMethusela,indodana ka-Enoke,indodana kaJarede,indodana kaMahalaliyele,indodana kaKayinani 38 indodana ka-Enoshe,indodana kaSeti,indodana ka-Adamu,indodana kaNkulunkulu. 